b'\n_START_ARTICLE_\n\xc5\xa0krat\n_START_PARAGRAPH_\n\xc5\xa0krat je literarno-mitolo\xc5\xa1ki lik.\n_START_SECTION_\nEtimologija\n_START_PARAGRAPH_\nSlovenska beseda \xc5\xa1krat (tudi \xc5\xa1kratelj, \xc5\xa1kratec) izvira iz starovisokonem\xc5\xa1ke besede scrato\xc2\xa0\xc2\xbbgozdni demon\xc2\xab, kar je sorodno s staroindijanskim scrat(i). Na Gori\xc5\xa1kem so ga v\xc4\x8dasih imenovali kapi\xc4\x8d (zaradi koni\xc4\x8daste kape), v Terski dolini \xc5\xa1karifi\xc4\x8d, Valvasor omenja berkmandeljce (nem. Bergmann = rudar) v idrijskem rudniku, ponekod so mu rekli dimek (zaradi sive barve), drevesni \xc5\xa1krat je bil lesnik, na Dolenjskem gugljaj (zaradi guganja na drevesih), hi\xc5\xa1nemu \xc5\xa1kratu so nekje rekli gospodar\xc4\x8dek ali \xc5\xa1etek, na Nizozemskem pa so za \xc5\xa1krata uporabili besedo kabouter.\n_START_SECTION_\nZgodovina\n_START_PARAGRAPH_\nV\xc4\x8dasih je bil v Evropi, Rusiji in Sibiriji \xc5\xa1krat splo\xc5\xa1no priznan \xc4\x8dlan \xc4\x8dlove\xc5\xa1ke dru\xc5\xbebe. Vsi ljudje so \xc5\xa1krate, bitja mraka in no\xc4\x8di, redno videvali, le-ti pa so jih nagrajevali, kaznovali, jim pomagali ali jih ovirali._NEWLINE_Po germanskem izro\xc4\x8dilu lahko \xc5\xa1krate ena\xc4\x8dimo s pal\xc4\x8dki. Gre za bitja, ki delajo pod zemljo in pridobivajo kovine. Ker so v starih \xc4\x8dasih poznali samo sedem kovin, so verjeli, da je tudi pal\xc4\x8dkov oz. \xc5\xa1kratov natanko sedem. Vsaka od teh sedmih kovin pa je bila v fiziki povezana z enim od planetov (npr. zlato je bilo povezano s soncem). Po starodavnih verovanjih kro\xc5\xbei okoli sonca sedem planetov - \xc5\xa1e dodaten razlog, da je \xc5\xa1kratov to\xc4\x8dno sedem.\n_START_SECTION_\nOpis\n_START_PARAGRAPH_\nPoleg \xc5\xa1kratov obstajajo tudi \xc5\xa1kratice. Odrasel mo\xc5\xbei\xc4\x8dek tehta 300 gramov, odrasla \xc5\xbeeni\xc4\x8dka pa 250-275 gramov. \xc5\xa0kratje nosijo koni\xc4\x8daste kape, srajce, hla\xc4\x8de z naramnicami, usnjen pas, na nogah pa imajo obute polstene \xc5\xa1kornje, \xc4\x8devlje iz brezove skorje ali lesene coklje. Vsak \xc5\xa1krat ima tudi gosto brado, rahlo privihan nos in rde\xc4\x8da li\xc4\x8dka._NEWLINE_\xc5\xa0kratovo srce je relativno veliko, koronarne \xc5\xbeile so \xc5\xa1iroke in odli\xc4\x8dne kakovosti, koli\xc4\x8dina kro\xc5\xbee\xc4\x8de krvi in prostornina mo\xc5\xbeganov so ve\xc4\x8dje kot pri \xc4\x8dloveku, plju\xc4\x8da so velika in globoka, vezno tkivo je skrajno suho in trdo, lasje zgoraj posivijo, \xc5\xbeol\xc4\x8dnih kamnov ne pozna, konice prstov so ob\xc4\x8dutljive kakor pri slepem \xc4\x8dloveku, zenica je zelo pro\xc5\xbena in njegov bobni\xc4\x8d v u\xc5\xa1esu je vedno \xc4\x8dist.'